Document ID: 32000D0728

Komisijos Sprendimas
2000 m. lapkričio 10 d.
nustatantis Bendrijos ekologinio ženklo paraiškos ir metinius mokesčius
(pranešta dokumentu Nr. C(2000) 3279)
(tekstas svarbus EEE)
(2000/728/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį, ypač į jos 175 straipsnio 1 dalį,
atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1980/2000 dėl peržiūrėtos Bendrijos ekologinio ženklo suteikimo sistemos [1], ypač į jo 12 straipsnį ir V priedą,
kadangi:
(1) Reglamento (EB) Nr. 1980/2000 12 straipsnis numato, kad už kiekvieną paraišką suteikti ekologinį ženklą yra mokamas mokestis, siejamas su paraiškos tvarkymo išlaidomis ir kad už ekologinio ženklo naudojimą pareiškėjas moka metinį mokestį.
(2) Reglamento (EB) Nr. 1980/2000 12 straipsnis numato, kad paraiškos ir metinių mokesčių dydis yra nustatomas vadovaujantis minėto reglamento V priedu ir 17 straipsnyje nustatyta tvarka.
(3) Reglamento (EB) Nr. 1980/2000 V priedas numato, kad būtų nustatytas mažiausias ir didžiausias mokestis ir kad mažoms ir vidutinėms įmonėms [2], taip pat besivystančių šalių produktų gamintojams ir paslaugų teikėjams paraiškos mokestis būtų bent 25 % sumažintas.
(4) Reglamento (EB) Nr. 1980/2000 V priedas numato, kad metinis mokestis būtų apskaičiuojamas pagal produkto, kuriam suteiktas ekologinis ženklas, metinę pardavimo apimtį Bendrijoje, ir kad būtų nustatytas mažiausias ir didžiausias mokestis.
(5) Reglamento (EB) Nr. 1980/2000 V priedas numato, kad mažoms ir vidutinėms įmonėms, taip pat besivystančių šalių produktų gamintojams ir paslaugų teikėjams metiniai mokesčiai būtų bent 25 % sumažinti.
(6) Reglamento (EB) Nr. 1980/2000 V priedas numato, kad pareiškėjams, jau gavusiems sertifikavimo dokumentus pagal AVAS arba ISO 14001, gali būti teikiamos papildomos metinio mokesčio nuolaidos.
(7) Reglamento (EB) Nr. 1980/2000 V priedas numato, kad papildomos mokesčio nuolaidos galėtų būti svarstomos vadovaujantis minėto reglamento 17 straipsnyje nustatyta tvarka.
(8) Šiame sprendime nustatytos priemonės atitinka pagal Reglamento (EB) Nr. 1980/2000 17 straipsnį įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
1. Paraiškai suteikti ekologinį ženklą bus taikomas mokestis, siejamas su paraiškos tvarkymo išlaidomis.
2. Mažiausias paraiškos mokestis - 300 eurų. Didžiausias paraiškos mokestis - 1300 eurų.
3. Mažoms ir vidutinėms įmonėms, taip pat besivystančių šalių produktų gamintojams ir paslaugų teikėjams paraiškos mokestis sumažinamas 25 %. Ir vienas, ir kitas sumažinimas yra kumuliaciniai ir taip pat taikomi mažiausiam ir didžiausiam paraiškos mokesčiui.
2 straipsnis
1. Kiekvienas pareiškėjas, kuriam suteiktas ekologinis ženklas, metinį mokestį už ženklo naudojimą mokės kompetentingai įstaigai, kuri tą ženklą suteikė.
2. Laikotarpis, už kurį mokamas mokestis, prasidės nuo ekologinio ženklo suteikimo pareiškėjui dienos.
3. Metinės pardavimo apimties skaičiai grindžiami gamintojo kainomis, kai produktas, kuriam buvo suteiktas ekologinis ženklas, yra prekė. Jie grindžiami pardavimo su pristatymu kainomis, kai jie siejami su paslaugomis.
4. Metinio mokesčio dydis - 0,15 % produkto, kuriam suteiktas ekologinis ženklas, metinės pardavimo Bendrijoje apimties.
5. Mažiausias metinis mokestis - 500 eurų už vieną produktų grupę vienam pareiškėjui. Didžiausias metinis mokestis - 25000 eurų už vieną produktų grupę vienam pareiškėjui.
6. Mažoms ir vidutinėms įmonėms, taip pat besivystančių šalių produktų gamintojams ir paslaugų teikėjams metinis mokestis sumažinamas 25 %. Abu sumažinimai yra kumuliaciniai.
7. Pareiškėjams, turintiems sertifikavimo dokumentus pagal AVAS ir (arba) ISO 14001, metinis mokestis sumažinamas 15 %. Šis sumažinimas yra siejamas su sąlyga, kad pareiškėjas aiškiai įsipareigotų savo aplinkos apsaugos politikoje užtikrinti, kad ekologiniu ženklu paženklinti jo produktai visiškai atitiks ekologinio ženklo kriterijus per visą sutarties galiojimo laikotarpį ir kad šis įsipareigojimas būtų atitinkamai įtrauktas į detalizuotus aplinkos apsaugos tikslus. Sertifikavimo dokumentus pagal ISO 14001 turintys pareiškėjai kasmet turi įrodyti, kad jie šio įsipareigojimo laikosi. Sertifikavimo dokumentus pagal AVAS turintys pareiškėjai kasmet pasiunčia patvirtintos aplinkosaugos ataskaitos kopiją.
8. Kompetentingos įstaigos gali suteikti nuolaidą iki 25 % pirmiesiems trims kiekvienos valstybės narės pareiškėjams, kuriems už tam tikrą produktų grupę suteiktas ekologinis ženklas.
9. Visos pirmiau minėtos nuolaidos yra kumuliacinės ir taip pat taikomos mažiausiam ir didžiausiam metiniam mokesčiui, bet bendrai neviršija 50 %.
10. Už produktus, už kurių gamybos tarpinius produktus jau sumokėtas metinis mokestis, mokamas tik mokestis, atitinkantis jų metinius pardavimus išskaičiavus tokių tarpinių produktų savikainą.
3 straipsnis
Nei į paraiškos mokestį, nei į metinį mokestį neįskaičiuojamos bandymo ir tikrinimo, kurių gali prireikti produktams, dėl kurių pateiktos paraiškos, išlaidos. Tokio bandymo ir tikrinimo išlaidas apmoka patys pareiškėjai.
4 straipsnis
Ekologinio ženklo naudojimo sutartys, sudarytos prieš įsigaliojant šiam sprendimui, licencijos turėtojo prašymu gali būti pakeistos atsižvelgiant į šio sprendimo nuostatas.
5 straipsnis
Bendrijai tvirtinant ar keičiant ES ekologiniu ženklu ženklinamas produktų grupes Reglamento (EB) Nr. 1980/2000 6 straipsnyje nustatyta tvarka, gali būti keičiamas šio sprendimo taikymas nustatant tam tikros produktų grupės išlaidas ir mokesčius. Tokie pakeitimai turėtų būti aiškiai nustatomi sprendime, nustatančiame tos konkrečios produktų grupės ekologinius kriterijus.
6 straipsnis
Šiuo sprendimu 1993 m. kovo 13 d. Komisijos sprendimas 93/326/EB, nustatantis išlaidų ir mokesčių, susijusių su Bendrijos ekologiniu ženklu, nustatymo gaires [3], panaikinamas.
7 straipsnis
Komisija gali per dvejus metus peržiūrėti ir įvertinti šio sprendimo įgyvendinimą bei siūlyti jį atitinkamai patikslinti.
8 straipsnis
Šis sprendimas skirtas valstybėms narėms.
Priimta Briuselyje, 2000 m. lapkričio 10 d.

Labels: 1
4
10
20
3